29.9.2023
EL
Επίσημη Εφημερίδα της Ευρωπαϊκής Ένωσης
C 349/23
3.4.
Τα μέτρα για την προώθηση της αποδοτικής κατανάλωσης νερού πρέπει να εξετάζουν τον πλήρη κύκλο του νερού και να καλύπτουν τόσο ποιοτικές όσο και ποσοτικές πτυχές.
Δεν θα πρέπει να εξετάζουν απλώς και μόνο την άντληση/κατανάλωση πόσιμου νερού, αλλά θα πρέπει επίσης να περιλαμβάνουν τα οφέλη της κυκλικής διαχείρισης των υδάτων (επαναχρησιμοποίηση του νερού) και να προωθούν τη συνειδητοποίηση του γεγονότος ότι το νερό περικλείεται επίσης στα προϊόντα που καταναλώνονται και στις υπηρεσίες που παρέχονται.
Τούτο θα βοηθήσει τα νοικοκυριά να κατανοήσουν καλύτερα τον αντίκτυπο των καταναλωτικών επιλογών τους στην ποιότητα και την ποσότητα των υδάτινων πόρων στην περιοχή ή τη χώρα τους, αλλά και παγκοσμίως.
Θα βοηθήσει επίσης τους πολίτες να αναπτύξουν μια νοοτροπία ευαισθητοποίησης όσον αφορά κάθε πτυχή των ατομικών τους προτύπων κατανάλωσης νερού –οικιακής και μη οικιακής– και να γνωρίζουν πώς μπορούν να κάνουν την κατανάλωσή τους αποδοτική.
Ο ρόλος των οργανώσεων της κοινωνίας των πολιτών είναι καίριος για να τους βοηθηθούν να επιλέγουν και να εφαρμόζουν στρατηγικές με σκοπό την αύξηση της αποτελεσματικότητας και της αποδοτικότητας της κατανάλωσής τους. 3.5.
Αν και η αποδοτική κατανάλωση νερού είναι αναγκαία σε όλα τα μέρη της Ευρώπης, η ανάγκη είναι πιο επείγουσα σε περιοχές που πλήττονται από λειψυδρία ή συχνότερα φαινόμενα ξηρασίας.
Η αποδοτικότητα του συστήματος ύδρευσης θα πρέπει να συμπεριληφθεί στη συνολική στρατηγική προκειμένου να εξασφαλιστεί μια ολιστική προσέγγιση.
Πιθανές λύσεις θα πρέπει επίσης να δοθούν με την εφαρμογή πιο μακρόπνοων στρατηγικών από τους φορείς ύδρευσης, συμπεριλαμβανομένης της εκτίμησης και της διαχείρισης των κινδύνων του συστήματος ύδρευσης, της διαχείρισης των διαρροών, των εναλλακτικών πηγών νερού κ.λπ.
3.6. Παρότι θεωρητικά προτείνεται η χρήση πληθώρας άλλων παραμέτρων δεικτών (το θέμα του νερού είναι ιδιαίτερα κατάλληλο για αυτό), θα πρέπει να ληφθεί υπόψη ότι τόσο η αναζήτηση πρόσθετων δεδομένων όσο και η επαλήθευση και η διάδοσή τους συνεπάγονται σημαντικό όγκο εργασίας.
Αυτές οι περαιτέρω δραστηριότητες εμπίπτουν στην αρμοδιότητα των ευρωπαϊκών κεντρικών δομών, αλλά και των κρατών μελών και των αντίστοιχων οργανισμών τους ή εταιρειών εκμετάλλευσης που αναζητούν και παράγουν τέτοια δεδομένα.
Δεν ισχύει πάντα η θεωρία ότι η προσθήκη ενός επιπλέον βιολιού σε μια ήδη μεγάλη ορχήστρα θα βελτιώσει οπωσδήποτε τη μουσική ποιότητα.
Ως εκ τούτου, αντί να προστεθούν νέοι δείκτες, είναι προτιμότερο να γίνεται καλύτερη δυνατή χρήση των υφιστάμενων δεικτών.
Βρυξέλλες, 12 Ιουλίου 2023.
Ο Πρόεδρος της Ευρωπαϊκής Οικονομικής και Κοινωνικής Επιτροπής Oliver RÖPKE